钦定古今图书集成/理学汇编/字学典/第009卷 > 《说文解字韵谱序》宋·徐铉
## 钦定古今图书集成/理学汇编/字学典/第009卷 > 《说文解字韵谱序》宋·徐铉

“昔伏羲画八卦而文字之端见矣，仓颉摹鸟迹而文
字之形立矣。史籀作大篆以润色之，李斯变小篆以
简易之，其美至矣。及程邈作隶而人竞趋省，古法一
变，字义濅讹。先儒许慎患其若此，故集《仓》《雅》之学，研
六书之旨，博访通识，考于贾逵，作《说文解字》十五篇，
凡万六百字。”字学精博，莫过于是，篆籀之体，极于斯
焉。其后贾鲂以《三仓》之书皆为隶字，隶字始广，而篆
籀转微。后汉及今，千有馀岁，凡善书者皆草隶焉。又
隶书之法有删繁补阙之论，则其讹伪，断可知矣。故
今字书之数，累倍于前。夫圣人创制，皆有依据，不知
而作，君子慎之。及史阙文，格言斯在。若草木鱼鸟，形
声相从，触类长之，良无穷极。苟不折之以古义，何足
以观？故叔重之后，《玉篇》《切韵》所载，习俗虽久，要不可
施之于篆文。往者李阳冰天纵其能，中兴斯学，赞明
许氏，奂焉英发。然古法背俗，易为堙微。方今许李之
书，仅存于世，学者殊寡，旧章罕存。秉笔操觚，要资校
阅，而偏旁奥密，不可意知，寻求一字，往往终卷，力省
功倍，思得其宜。舍弟锴特善小学，因命取叔重所记，
以《切韵》次之，声韵区分，开卷可睹。锴又集《通释》四十
篇，考先贤之微言，畅许氏之元旨，正阳冰之新义，折
流俗之异端，文字之学，善矣尽矣。今此书止欲便于
检讨，无恤其他，故聊存古训，以为别识。其馀敷演有
《通释五音》凡千卷，贻诸同志云。